Komunikazzjoni mill-Kummissjoni lill-Kunsill u l-Parlament ewropew Dwar l-Istrumenti għall-Għajnuna Barranija taħt il-Perspettiva Finanzjarja tal-Ġejjieni 2007-2013 /* KUMM/2004/0626 finali */





Brussel 29.9.2004 KUMM(2004) 626 finali KOMUNIKAZZJONI MILL-KUMMISSJONI LILL-KUNSILL U L-PARLAMENT EWROPEW Dwar l-Istrumenti għall-Għajnuna Barranija taħt il-Perspettiva Finanzjarja tal-Ġejjieni 2007-2013 KOMUNIKAZZJONI MILL-KUMMISSJONI LILL-KUNSILL U L-PARLAMENT EWROPEW Dwar l-Istrumenti għall-Għajnuna Barranija taħt il-Perspettiva Finanzjarja tal-Ġejjieni 2007-2013 Il-Komunikazzjonijiet tal-Kummissjoni ta’ Frar 2004 (Nibnu l-Ġejjieni Komuni Tagħna [KUMM(2004) 101]) u ta’ l-14 ta’ Lulju (Il-Perspettivi Finanzjarji 2007 sa 2013 [KUMM(2004) 487]) kienu waqqfu qafas għal struttura politika u amministrattiva ġdida u mħaffa għat-twassil ta’ l-għajnuna tal-Komunità u l-programmi ta’ kooperazzjoni. Għalhekk, minflok l-iskala eżistenti[1] ta’ strumenti ġeografiċi u tematiċi li ġew żviluppati b’mod ad hoc matul is-snin, qed ikunu proposti sitt strumenti li tlieta minnhom huma mfassla biex jimplimetaw politika partikolari, waqt li t-tlieta l-oħra biex jipprovdu t-tweġiba meħtieġa għal bżonnijiet speċjali. Erbgħa minn dawn is-sitt strumenti biss huma ġodda; tnejn minnhom diġà jeżistu u ma jeħtieġu l-ebda modifikazjoni oħra. Għalhekk, il-Kummissjoni qed twaqqaf dawn l-erba’ strumenti legali ġodda li huma meħtieġa biex ipoġġu fis-seħħ dan il-qafas u strutturi ġodda. Dawn l-istrumenti l-ġodda huma: 1) Strument għall-Għajnuna ta’ qabel is-Sħubija 2) Strument ta’ Qrubija u Sħubija Ewropea 3) Strument ta’ Kooperazzjoni tal-Iżvilupp u Kooperazzjoni Ekonomika 4) Strument għall-Istabbiltà *** It-tkabbir ta’ lill-UE responsabbiltajiet akbar fil-qasam ta’ l-azzjonijiet barranin, responsabbiltajiet immirati lejn tliet għanijiet ewlenin: li jkun hemm stabbiltà, sigurtà u prosperità fil-Qrubija tagħha (“L-UE u l-politika tal-Qrubija tagħha”); li taħdem b’mod attiv biex tappoġġja żvilupp sostenibbli fuq livell internazzjonali (“L-UE bħala sieħeb ta’ żvilupp sostenibbli”); li tmexxi ’l quddiem it-tmexxija tal-politika globali u li tiżgura sigurtà strateġika u ċivili (“L-UE bħala attur globali”)[2]. Biex tindirizza dawn ir-responsabbiltajiet, il-Komunikazzjoni ‘Nibnu l-Ġejjieni tagħna – l-Isfidi tal-Politika u l-Mezzi ta’ l-Estmi ta’ l-Unjoni Mkabbra 2007-2013’ adottata fl-10 ta’ Frar 2004, waqqfet għan ambizzjuż ta’ vuċi aktar b’saħħitha għall-Unjoni, appoġġjata b’mezzi aktar effiċjenti. Il-Komunikazzjoni preżenti hija pass ieħor li fih il-Kummissjoni mhux se ttenni lilha nfisha iżda se turi valur miżjud ta’ l-intervent ta’ l-UE, tagħti kas aktar ta’ l-avviċinament tagħha biex jinkisbu dawn l-għanijiet politiċi, u tipproponi l-istrumenti biex tappoġġja lil dawn. B’aktar minn 450 miljun ruħ u bi kwart ta’ produzzjoni globali, u bħala l-akbar donatur u l-ewwel imsieħeb kummerċjali ta’ 100 pajjiż, l-Unjoni ta’ 25 – u dalwaqt 27 – il-Membri jista’ jkollhom effett kbir fuq l-għażliet politiċi u ekonomiċi li jiddeterminaw il-ġid u l-istabbiltà fl-Ewropa u fid-dinja u li jinfluwenzaw ukoll il-ġid u s-sigurtà ta’ l-Ewropej. Madankollu, il-potenzjal ma twettaqx kollu kemm hu. Hemm ċertu vojt bejn il-piż ekonomiku ta’ l-UE u l-qasam politiku tagħha. L-ispiża ta’ Ewropa mnaqqsa fil-qasam tar-relazzjonijiet barranin, kemm politika jew finanzjarja, hija waħda reali. Id-dinja barranija qed tipprova regolarment u drammatikament il-ħiliet tagħha biex din taġixxi jew tirreaġixxi b’mod aktar koerenti. Mingħajr ma tmur lura lejn il-kriżijiet ta’ l-Iraq jew l-Arġentina, l-eżempji ta’ kuljum ta’ din l-ispiża huma kbar. Waqt li tħares ’il quddiem lejn l-2007-2013, l-UE għandha għalhekk tħares fuq perjodu twil u tistabbilixxi triq aktar milli tirreaġixxi għal dak li jkun ġara. Jekk din trid li jollha sehem akar fix-xena internazzjonali, din trid titkellem b’vuċi waħda u tmexxi ’l quddiem strateġija komuni li tkun reali . Din għandha ssaħħaħ il-ħila tagħha li tagħmel it-tmexxija globali aktar effettiva, kif ukoll li tmexxi ’l quddiem żvilupp sostenibbli u stabbiltà politika permezz tal-politka multilaterali u bilaterali tagħha. L-UE għandha ttejjeb il-ħila tagħha li tfassal politika barranija sostenibbli billi tegħleb id-diviżjoni f’oqsma li jkunu jheddu l-koerenza ta’ dak li tagħmel; din għandha tiżgura wkoll li, ladarba tiġi adottata, din il-politika tkun appoġġjata bir-riżorsi kollha tal-Komunità u l-istrumenti nazzjonali, waqt li jkunu suġġetti għall-proċeduri ta’ teħid ta’ deċiżjoni rispettivi tagħhom. Hemm domanda qawwija miċ-Ċittadini għal Ewropa li tkun aktar fix-xena internazzjonali, anke fejn il-politika tal-Komunità ma tkunx minn ta’ quddiem. Skond l-opinjoni pubblika, il-livell Ewropew jitqies minn maġġoranza kbira ta’ nies bħala l-aktar wieħed xieraq fejn għandha x’taqsam l-azzjoni barranija, ferm aktar ’il quddiem mil-livell nazzjonali. Żewġ terzi taċ-ċittadini Ewropej jappoġġjaw Politika Barranija Komuni, waqt li tliet kwarti oħra Politika ta’ Difiża Komuni. Dawn jistennew li l-UE tmexxi’l quddiem aktar ta’ spiss l-interessi komuni u l-valuri fix-xena internazzjonali, u waqt li tagħmel hekk tiżgura sens ta’ direzzjoni f’negozjati multilaterali u sens ta’ influwenza fl-iżvilupp tal-globalizzazzjoni. L-esperjenza ta’ l-UE ta’ l-integrazzjoni twassalha biex tagħmel aktar pressjoni fuq il-bini ta’ qafas istituzzjonali multilaterali u għat-tfassil ta’ regoli aktar milli unilateraliżmu. L-UE għandha tiżgura wkoll li jkun hemm aktar koerenza ta’ l-għażliet interni tagħha f’termini ta’ l-effett tagħhom fuq il-bqija tad-dinja, u għandha ttejjeb ukoll id-djalogu mas-soċjetà ċivili biex tibqa’ taħdem b’mod speċjali fuq l-interessi tal-partijiet interessati kollha. F’dinja kkaratterizzata bi ftuħ u instabbiltà, iċ-ċittadini qed ikunu esposti dejjem aktar għar-riskji ta’ dawn il-kunflitti, diżastri naturali, u pandemonji. L-UE, mingħajr territorji interni, hija vulnerabbli għall-konsegwenzi ta’ dawn ir-riskji u theddid, u għandha tieħu l-azzjoni barranija xierqa, u tappoġġja b’mod effettiv l-isforzi internazzjonali li jkunu qed jaffettwaw mhux biss is-sigurtà fiżika tal-popolazzjonijiet ċivili u l-potenzjal tagħhom li jiżviluppaw, iżda wkoll is-sigurtà u l-istabbiltà ġenerali. Kif jissemma fid-dettal hawn taħt, avviċinament koerenti ta’ l-UE fil-qasam tar-relazzjonijiet barranin se jżid l-influwenza ta’ l-UE ferm aktar minn dak li l-Istati Membri jistgħu jiskbu waħedhom jew meta jaħdmu b’mod parallel. IL-VANTAĠĠ KUMPARATTIV TAN-NEFQA TA’ L-UE Il-valur miżjud ċar li tgawdi l-UE huwa importanti ħafna biex jinkisbu l-għanijiet strateġiċi ppreżentati fuq. Dan il-valur miżjud xorta jista’ jiġi msaħħaħ iżjed. Billi l-Komunità llimitat l-interventi tagħha fil-perjodu bikri għal programmi ddedikati biss għal punti ta’ żvilupp, din kellha twaqqaf sħubija komprensiva u ftehim ta’ kooperazzjoni ma’ ħafna mill-pajjiżi tad-dinja, u issa qed tittratta sitwazzjonijiet kumplessi. Għalhekk, din żviluppat programmi ambizzjużi u li jkopru diversi oqsma, li jippermettuha tindirizza l-iskala kollha ta’ sfidi li qed jikkonfrontaw pajjiżi terzi mill-istituzzjonijiet li qed jaħdmu biex ikun hemm settur privat effiċjenti. Programmi ta’ infiq mhumiex u ma jistgħux ikunu milqugħa minn kulħadd. Dawn ikunu magħmula minn taħlita ta’ politika xierqa ddefinita għal kull pajjiż sieħeb speċifiku. Għar-raġunijiet imsemmija aktar ’il quddiem, kull EURO li tintefaq fuq livell ta’ UE ikollha qawwa akbar, u għalhekk ikollha effett akbar mill-infiq ekwivalenti fuq livell nazzjonali. - L-effettività ta’ l-azzjoni barranija ta’ l-UE: Azzjoni fil-livell it-tajjeb L-intervent ta’ l-UE jista’ l-ewwel ikun iġġustifikat sempliċiment għaliex dan huwa l-aktar mod effettiv biex jindirizza kif suppost l-għan tagħna. Il-valur miżjud jiġi mill-fatt li l- Komunità tirrappreżenta sempliċiment il-livell tajjeb għall-azzjoni . Il-fatt stess ta’ l-integrazzjoni Ewropea tfisser li mill-vantaġġi li jiżdiedu għal Stat Membru wieħed minħabba l-ħidmiet barranin tiegħu ikunu qed igawdu wkoll l-oħrajn. Madankollu, huwa diffiċli li wieħed jinkorpora dawn il-fatturi “Ewropej” fid-deċiżjonijiet li jittieħdu fuq livell nazzjonali, li bħala riżultat jistgħu fl-aħħar ma jwasslux biex jintlaħqu l-aspetattivi. Dan jiġġustifika b’mod ċar l-intervent fuq livell ta’ Komunità. It-tkabbir huwa eżempju ċar fejn azzjoni fuq livell ta’ Komunità tkun l-unika għażla. L-intervent jiffoka fuq li jgħin lill-pajjiżi kandidati biex jilħqu l-kriterji tas-sħubija u li jkun hemm tħejjija għall-immaniġġjar tal-Fondi ta’ l-UE. Hemm ħtieġa ċara biex l-intervent jitwettaq fuq livell ta’ UE, anke jekk dan ikun ifisser li fil-proċess titqies ukoll l-esperjenza ta’ l-Istati Membri (eż. ġemellaġġi). Bl-istess mod, l-għanijiet tal-politika ta’ qrubija jistgħu jintlaħqu biss billi tittieħed azzjoni fuq livell ta’ UE: is-sigurtà u l-migrazzjoni huma eżempji oħra fejn il-miżuri jħallu ġid kbir jekk jittieħdu fuq livell ta’ UE. L-istess jista’ jingħad dwar l-istandardizzazzjoni u t-twaqqif ta’ normi kif ukoll il-viżjoni barranija tal-politika interna ta’ l-UE (bijodiversità, it-tisħin globali, it-tmexxija korporata…) Il-valur miżjud ta’ l-infiq tal-Komunità jiġi wkoll mill-fatt li l-Komunità waħedha għandha taħt il-kontroll tagħha l-qawwiet kollha ta’ l-operat f’daqqa meta din tiġi biex tittratta ma’ pajjiżi terzi . Għalhekk, il-Komunità tista’ tiżgura l-konsistenza u s-sinerġija bejn l-istrumenti ewlenin tar-relazzjonijiet barranin: id-djalogu politiku, il-kummerċ, l-għajnuna, il-kooperazzjoni ekonomika, il-viżjoni barranija tal-politika interna. Ir-relazzjonijiet bilaterali ta’ l-Istati Membri (per eżempju, fil-qasam politiku) ma’ pajjiż terz partikolari jew inkella ma’ xi reġjun partikolari jistgħu jkunu eqdem u aktar mill-qrib. Madankollu, is-sensiela sħiħa ta’ strumenti qiegħda biss fuq livell ta’ UE. Bħala riżultat, in-nefqa tal-Komunità, użata flimkien ma’ strumenti disponibbli oħrajn, ikollha qawwa akar min-nefqa nazzjonali jew multilaterali li tkun limitata bl-impossibbiltà li l-kumplimentarjetajiet bejn dik in-nefqa u politika oħra jkunu jistgħu jitwettqu b’mod sħiħ. Eżempju: Vantaġġ kumparattiv ta’ avviċinament ta’ l-UE huwa dak tal-Balkani tal-Punent, fejn l-UE kienet appoġġjat it-tmexxija tal-kriżi u issa qed tmexxi ’l quddiem l-istabbilizzazzjoni tar-reġjun (permezz ta’ taħlita ta’ djalogu politiku, reġim ta’ kummerċ ad hoc, programmi finanzjarji wiesgħa li jkopru l-kooperazzjoni fil-qasam tal-ġustizzja u l-affarijiet interni, miżuri ta’ stabilizzazzjoni demokratika, riforma ekonomika, eċċ.) b’tali mod li mhux faċli li tintlaħaq bl-azzjoni kkumbinata ta’ Stati Membri individwali. - L-effiċjenza ta’ l-azzjoni barranija ta’ l-UE: L-ippūljar tar-riżorsi Il-valur miżjud ta’ l-UE huwa marbut direttament ma’ l-influwenza u l-viżibbiltà li ġejjin mill- piż ekonomiku tal-Komunità, mill- massa finanzjarja kritika u mill- ekonomiji ta’ skala sostanzjali li din tista’ tiġġenera. Eżempju: Fil-qasam ta’ l-ilma, il-Komunità setgħet timmobilizza massa kritika ta’ ffinanzjar b’ħila li jkollha impatt globali (wara il-WSSD, il-Komunità se tintrabat b’biljun Euro ma’ l-Inizjattiva ta’ l-Ilma għall-Ħajja). Anke jekk il-ħiliet individwali ta’ l-Istati Membri jkun jista’ jiġi żviluppat f’dan il-qasam, il-volum ta’ l-għajnuna u l-ħiliet differenti li l-UE tista’ timmobilizza jwassal fl-istess waqt biex ikun hemm impatt ogħla għal kull EURO li tintnefaq f’dan il-kuntest. - L-effett katalitiku ta’ l-azzjoni ta’ l-UE: L-ippūljar tal-ħiliet Il-Komunità taħdem f’kooperazzjoni ma’ bosta pajjiżi tad-dinja . Dan iwassal biex l-Istati Membri jkunu jistgħu jikkontribwixxu b’mod effettiv, anke jekk indirettament, għal azzjonijiet fil-pajjiżi kollha li qed jiżviluppaw u li qegħdin f’perjodu ta’ transizzjoni. L- esperjenza tagħha ta’ integrazzjoni reġjonali tagħti lill-Komunità vantaġġ ċar biex din tkun tista’ taħdem ma’ entitajiet reġjonali oħra u biex tmexxi ’l quddiem proċessi reġjonali. Eżempju ta’ dan huwa l-każ ma’ l-entitajiet reġjonali Afrikani u l-Mercosur. Il-valur miżjud ta’ l-UE ġej ukoll mill- metodi tagħha, u mill- koordinazzjoni u l-koerenza msaħħa li tiżgura l-UE, li bis-saħħa ta’ dawn din taġixxi bħala katalista f’rabta ma’ l-isforzi individwali li jkunu saru mill-Istati Membri. Eżempju : L-għajnuna umanitarja tal-Komunità ħolqot valur miżjud ta’ l-UE f’dan il-qasam ta’ politka tagħha l-aktar permezz tal-fehma maqsuma tal-komplementarjetajiet u l-koordinazzjoni li jwasslu għal diviżjoni produttiva ta’ xogħol bejn l-għajnuna bilaterali ta’ l-Istati Membri u l-għajnuna tal-Komunità (l-effett ta’ livell). L-UE kollha tipporvdi 50 % fis-sena ta’ l-għajnuna umanitarja globali, fejn l-ECHO waħedha tirrappreżenta 25 % ta’ dan it-total: dan jgħin biex l-UE tkun tista’ tinfluwenza t-tweġiba umanitarja internazzjonali l vis-à-vis id-donaturi ewlenin l-oħra bħalma huma l-Istati Uniti u organizzazzjonijiet bħan-NU. Il-valur miżjud ta’ l-UE jiġi wkoll mill-metodi tagħha, l-aktar it-taħlil ta’ l-għajnuna, u l-appoġġ settorjali u ta’ l-estmi. Bis-saħħa ta’ dawn ikun jista’ jitmexxa ’l quddiem id-dritt tal-pussess ta’ pajjiż, is-sistemi ta’ l-estmi nazzjonali jsiru effettivi, is-sistemi ta’ ppjanar nazzjonali jkunu jistgħu jsibu l-aħjar bilanċ bejn l-ispejjeż rikorrenti u l-kapital, tkun żgurata l-koordinazzjoni tad-donaturi mal-prijoritajiet nazzjonali u mal-kalendarji nazzjonali, u dan waqt li l-gvernijiet jitmexxew lejn avviċnament aktar orjentat lejn ir-riżultati. Il-Kummissjoni mexxiet ’il quddiem ukoll avviċinament ġenwin ibbażat fuq riżultati lejn l-iżvilupp, li bih il-volumi ta’ l-għajnuna kienu marbuta direttament mal-kisbiet tal-miri nazzjonali tal-pajjiżi biex inaqqsu l-faqar. - Ir-Riżervi tal-valur miżjud għandhom ikunu esplotjati aktar Il-valur miżjud ta’ l-intervent ta’ l-UE meta mqabbel ma’ xiex jistgħu jiksbu l-Istati Membri b’mod separat jew meta dawn jaġixxu b’mod parallel m’għandux jitqies bħala li jkun kiseb il-potenzjal sħiħ tiegħu. Il-koerenza mtejba fir-relazzjonijiet barranin ta’ l-Unjoni tista’ żżid l-influwenza tagħha jekk l-isforzi ddedikati għad-diskussjoni interna jkunu ri-orjentati lejn azzjoni barranija. Ir-riforma ta’ l-ippjanar strateġiku, il-ħolqien ta’ l- EuropeAid u d-devoluzzjoni fit-tmexxija ta’ proġett diġà wasslu biex ikun hemm mira aħjar għall-programmaturi fuq ħtiġiet lokali kif ukoll koordinazzjoni aħjar ma’ donaturi oħrajn u implimentazzjoni pprogrammata aktar mġħaġġla (fuq medja, imaqqsa b’perjodu ta’ sena). L-azzjoni ta’ l-UE kienet ikkonċentrata wkoll fuq fejn din għandha l-aktar valur miżjud: il-kummerċ u l-iżvilupp, l-integrazzjoni reġjonali, l-appoġġ makro-ekonomiku, l-infrastruttura, it-tmexxija u ‘sħubiji diffiċli’. Iżda xorta jibqa’ riżervi ta’ valur miżjud li ma jkunux ittieħdu. Dawn ikunu fl-aħjar operati ta’ l-immaniġġjar ta’ kriżi (fejn l-għajnuna tradizzjonali tkun imblukkata), fil-koerenza msaħħa tal-politika barranija ta’ l-UE, u f’kumplementarjetà akbar bejniethom u f’dawk ta’ l-Istati Membri. Hemm xhieda dejjem tikber li għandu jkun hemm konverġenza bejn l-għanijiet politiċi interni ta’ l-UE, bħat-tkabbir sostenibbli jew is-sigurtà, u l-għanijiet politiċi tar-Relazzjonijiet Barranin tagħha, bħalma huma l-iżvilupp sostenibbli u t-tmexxija ’l quddiem tad-Drittjiet tal-Bniedem u d-Demokrazija. IL-ĦTIEĠA GĦAL AKTAR EFFETTIVITÀ: STħARRIĠ BIR-REQQA TA’ L-ISTRUMENTI TAR-RELAZZJONIJIET BARRANIN Kif diġà kien osservat, il-proposti stabbiliti hawn taħt joffru simplifikazzjoni essenzjali ta’ l-istrumenti eżistenti tar-relazzjonijiet barranin RELEX. Għalhekk, bħalissa l-għajnuna u l-kooperazzjoni tal-Komunità qed jitwasslu permezz ta’ sensiela ta’ strumenti reġjonali, per eżempju CARDS, TACIS MEDA eċċ., u permezz ta’ l-arranġamenti stabbiliti għall-Fond ta’ l-Iżvilupp Ewropew (EDF) fil-ftehim Cotonou, li għal dawn iridu jiżdiedu numru sostanzjali oħra ta’ strumenti tematiċi (per eżempju, l-Inizjattiva Ewropea għad-Demokrazija u d-Drittijiet tal-Bniedem). Bħala eżempju tal-kumplessitajiet involuti, il-kooperazzjoni u l-għajnuna mar-reġjun tal-Mediterran t’Isfel, il-Lvant Nofsani u l-Medju Orjent bħalissa jridu jiġu mmaniġġjati permezz ta’ ħdax-il Regolament differenti. L-istess sitwazzjoni tgħodd għar-reġjun Tacis, u għar-reġjuni ta’ l-Asja/l-Amerika Latina. L-għajnuna ta’ qabel is-Sħubija ngħatat permezz ta’ tliet strumenti diskreti kkontrollati b’Regolamenti separati tal-Kunsill u b’Regolament ta’ Koordinazzjoni. Dawn ir-Regolamenti kollha juru differenzi sostanzjali dwar il-komitoloġija u l-ipprogrammar. It-tmexxija tal-programmi tal-Komunità fuq il-bażi ta’ sett ta’ strumenti mħallta u kumplessi bħal dan, b’mod effiċjenti u kkoordinat, saret biċċa xogħol ferm aktar diffiċli. - Strumenti mmexxija b’politika Kif previst fil-Komunikazzjonijiet tagħha ta’ l-10 ta’ Frar u ta’ l-14 ta’ Lulju, il-Kummissjoni għalhekk qed tipproponi simplifikazzjoni kbira ta’ l-istrumenti, immexxija bil-ħtieġa li jitħaffu l-koerenza u l-konsistenza ta’ l-azzjonijiet barranin u li tikseb aħjar u aktar ir-riżorsi disponibbli billi tindirizza l-prinċipji li ġejjin: - Li tkun żgurata l-koerenza tal-politika ġenerali: It-taħlit xieraq tal-politika u l-bilanċ bejn il-ħtiġiet għal tweġiba ta’ perjodu qasir u strateġiji ta’ perjodu twil se jiġu żgurati permezz tal-Karti ta’ l-Istrateġija ta’ Pajjiż (CSPs) u l-Karti ta’ l-Istrateġija Reġjonali (RSPs), kif ukoll strateġiji ta’ sħubija u dawk tematiċi. Suġġett għal reviżjonijiet regolari, u waqt li jitqies it-taħlit xieraq ta’ l-istrumenti l-ġodda li qed ikunu proposti, dan se jiżgura l-koerenza meħtieġa fl-avviċinament. - Li jkunu mħaffa l-istruttura u l-proċeduri: [3] Il-linji ta’ l-estmi u l-proċeduri (l-istrumenti ta’ ffinanzjar u l-bażijiet legali tagħhom) se jkunu magħżula biex ikunu aktar effettivi u aktar effiċjenti, l-aktar dwar l-emerġenzi u l-kriżijiet, kif ukoll biex iwieġbu aktar għal inizjattivi ġodda bħalma huma l-Fond Globali biex ikunu miġġielda l-HIV/AIDS, it-Tuberkolożi u l-Malarja jew l-inizjattiva tal-Pajjiżi Fqar li għandhom Dejn Kbir. - L-Allokazzjoni tar-riżorsi orjentati lejn il-produzzjoni: Jeżisti kunsens wiesa’ fuq il-ħtieġa li r-riżorsi jiġu allokati skond it-turiji mistennija u mkejla. Il-proċess taċ-CSPs–RSPs, appoġġjat minn ħiliet analitiċi aktar b’saħħithom, għandu jikkonfronta l-għanijiet tal-bidu u kisbiet reali. - Djalogu aħjar u koordinazzjoni ma’ donaturi jew istituzzjonijiet oħra: L-ewwel, ma’ l-istituzzjonijiet l-oħra ta’ l-UE, iżda wkoll ma’ l–istituzzjonijiet ta’ l-Istati Membri u l-Bretton Woods. - Djalogu aħjar ma’ pajjiżi terzi: Il-pajjiżi kollha se jkunu koperti bis-sett il-ġdid u mħaffef ta’ strumenti identifikati, li jwassal biex dawn ikunu mifhuma u jinqraw aħjar. Biex tissaħħaħ aħjar l-effettività ġenerali ta’ l-għajnuna ta’ l-UE li titmexxa mill-Kummissjoni, l-istrumenti l-ġodda u l-allokazzjonijiet finanzjarji li jkunu saru se jitmexxew b’attenzjoni akbar għall-ħtiġiet u l-kriterji tat-turija. L-inkorporazzjoni ta’ l-għajnuna ta’ qabel ta’ l-EDF fl-estmi se jħaffef il-proċess lejn l-aħjar livell ta’ prattika taż-żewġ sistemi ta’ issa. Il-Kummissjoni se taħdem aktar biex il-qafas il-ġdid li jirregola l-ipprogrammar u t-twassil ta’ l-għajnuna jkun jista’ jitħaddem tabilħaqq. - Il-pass lejn sitt strumenti biss li erbgħa minnhom biss huma ġodda Il-qafas stabbilit f’din il-Komunikazzjoni inaqqas il-komplessitajiet u l-inkonsistenzi ta’ qabel u jipproponi tliet strumenti ġodda ewlenin għat-tliet oqsma kbar ta’ politika ta’ relazzjonijiet barranin , jiġifieri l-politika ta’ qabel is-sħubija, il-politika ta’ l-Unjoni lejn il-pajjiżi ġirien, u l-politika ta’ l-Unjoni biex tappoġġja l-kooperazzjoni u l-iżvilupp ekonomiku ma’ pajjiżi oħra. Dawn it-tliet strumenti ewlenin imbagħad se jkunu msaħħa bi tliet strumenti speċifiċi, li wieħed minnhom huwa ġdid, biex jindirizzaw il-ħtiġiet speċifiċi u l-aktar biex iwieġbu għal sitwazzjonijiet ta’ kriżi. It-tliet oqsma ta’ politika u strumenti huma: Il-Politika ta’ qabel is-Sħubija Din il-politika tkopri l-pajjiżi kandidati (it-Turkija u l-Kroazja) u l-pajjiżi kandidati potenzjali (il-Balkani tal-Punent) u hija mmexxija bil-qafas tas-sħubija u ta’ qabel is-sħubija, jiġifieri il-Karti ta’ Strateġija, Rapporti Regolari, is-Sħubiji Ewropej u n-negozjati. L-istrument għal Qabel is-Sħubija se jibdel sensiela ta’ strumenti eżistenti (PHARE, ISPA, SAPARD, CARDS eċċ.) u se jkopri l-Bini ta’ l-Istituzzjoni, il-kooperazzjoni reġjonali u inter-territorjali, l-Iżvilupp Reġjonali, l-Iżvilupp Rurali u l-Iżvilupp tar-Riżorsi Umani u se jindirizza l-ħtieġa għal avviċinament flessibbli biex jakkomoda malajr prijoritajiet ġodda. Il-pajjiżi li se jgawdu se jinqasmu f’żewġ kategoriji; dan jiddependi fuq l-istat tagħhom bħala jew Pajjiżi Kandidati jew Pajjiżi Kandidati potenzjali (skond kif ikunu magħrufa mill-Kunsill). Il-Pajjiżi Kandidati Potenzjali se jkomplu jirċievu għajnuna skond il-prinċipji stabbiliti bħalissa fir-Regolament CARDS: il-Bini ta’ l-Istituzzjoni u d-Demokratizzazzjoni, l-Iżvilupp Ekonomiku u Soċjali, il-Kooperazzjoni Reġjonali u ta’ Bejn it-Territorji u xi ftit allinjament ma’ l-acquis communautaire, l-aktar fejn din tkun fl-interess reċiproku ta’ l-UE u tal-pajjiż benefiċjarju. Il-Pajjiżi Kandidati se jkomplu jirċievu l-istess tip ta’ għajnuna iżda se jirċievu wkoll għajnuna mmirata biex: - tgħin lill-pajjiżi jilħqu l-kriterji politiċi, ekonomiċi u dawk kollha marbuta ma’ l-acquis dwar is-sħubija (il-Kriterji tas-Sħubija) u biex tibni ħila amministrattiva u ġudizzjali għall-implimentazzjoni tagħha; - tgħin lill-pajjiżi biex jitħejjew għall-Fondi Strutturali, ta’ Koeżjoni u ta’ Żvilupp Rurali ta’ l-UE (il-fondi ta’ l-UE) wara s-sħubija, kemm biex dawn iħejju l-istrutturi u s-sistemi meħtieġa kif ukoll billi jiffinanzjaw proġetti. F’dawn l-għanijiet ewlenin, meta wieħed iqis l-istorja u l-kuntest tal-Balkani, hemm enfasi msaħħa fuq l-istabilizzazzjoni, il-kooperazzjoni reġjonali, miżuri ta’ bini ta’ kunfidenza kif ukoll żvilupp ekonomiku. Il-grupp EIB se jappoġġja bis-sħiħ l-istess għanijiet permezz ukoll tal-ko-finanzjar ta’ programmi reġjonali u għamliet oħra ta’ ko-finanzjar jew mandati speċifiċi. L-Istrument tal-Qrubija u s-Sħubija Ewropea Dan l-istrument ikopri l-pajjiżi identifikati bil-Poltika tal-Qrubija Ewropea jiġifieri l-pajjiżi tal-Mediterran t’isfel u tal-lvant (il-pajjiżi MEDA), in-NIS tal-punent u l-pajjiżi tal-Kawkasu t’isfel. Dan l-istrument se jappoġġja wkoll is-sħubija strateġika tagħna mar-Russja. L-istrument tal-Qrubija u s-Sħubija Ewropea (EPNI) għandu żewġ għanijiet ewlenin, jiġifieri li: - imexxi ’l quddiem l-integrazzjoni ekonomika progressiva u kooperazzjoni politika akbar bejn l-UE u l-pajjiżi msieħba - jindirizza l-opportunitajiet speċifiċi u l-isfidi marbuta mal-qrubija ġeografika li hija komuni għall-UE u l-ġirien tagħha. L-ENPI se jgħin biex ikun hemm kooperazzjoni politika, ekonomika, kulturali u ta’ sigurtà akbar bejn l-UE u l-ġirien tagħha. Din għandu jkun komprensiv u għandu jibdel il-MEDA u t-Tacis u strumenti eżistenti oħra bħalma huma l-Inizjattiva Ewropea għad-Demokrazija u d-Drittijiet tal-Bniedem (EIDHR). L-ENPI se jkun strument “immexxi b’politika” li se jkun jaħdem fil-qafas tal-ftehim bilaterali eżistenti bejn il-Komunità u l-pajjiżi ġirien. Dan se jiffoka l-aktar biex jappoġġja l-implimentazzjoni tal-Pjani ta’ Azzjoni ENP. L-għan tiegħu se jmur lil hinn minn hekk biex imexxi ’l quddiem għanijiet oħra bħal l-iżvilupp sostenibbli jew il-ġlieda kontra l-faqar biex jinkludi per eżempju appoġġ sostanzjali għal miżuri li jwasslu għall-parteċipazzjoni progressiva fis-suq intern ta’ l-UE. L-avviċinar leġislattiv, il-konverġenza regolatorja u l-bini ta’ l-istituzzjoni se jkunu appoġġjati b’mekkaniżmi bħalma huma l-bdil ta’ esperjenzi, arranġamenti ta’ ġemellaġġ fuq perjodu twil ma’ l-Istati Membri jew il-parteċipazzjoni fi programmi tal-Komunità u aġenziji. Karatteristika speċifika u ġdida hija l-komponent ta’ kooperazzjoni inter-territorjali. L-ENPI se jiffinanzja “programmi konġunti” li jġibu flimkien ir-reġjuni ta’ l-Istati Membri u l-pajjiżi msieħba li jaqsmu bejniethom territorju komuni. L-istrument se jġib miegħu simplifikazzjoni radikali fil-proċeduri kif ukol żieda sostanzjali fl-effiċjenza. Dan se juża approċċ ta’ “Fondi Strutturali”, li jkun ibbażat fuq programm ta’ diversi snin, sħubija u ko-finanzjar. Il-kooperazzjoni inter-territorjali fit-territorji ta’ barra ta’ l-UE se titmexxa billi tintuża metodoloġija komuni jew permezz ta’ l-IPA jew l-ENPI; dan jiddependi fuq il-pajjiż ġirien. Il-komponenti tal-kooperazzjoni inter-territorjali ta’ l-ENPI u l-IPA, għall-operati fit-territorji ta’ barra ta’ l-UE, se jiġu ffinanzjati mill-Fond ta’ l-Iżvilupp Reġjonali Ewropew (ERDF). L-EIB se jsaħħaħ l-appoġġ tiegħu għall-għanijiet t’hawn fuq fl-oqsma tal-kompetenza tiegħu, l-aktar permezz tal-ġenerazzjoni li jmiss tal-mandat barrani tiegħu, u se jiżgura l-aħjar kumbinazzjoni ta’ riżorsi u l-fondi ta’ l-estmi tiegħu stess permezz ta’ sensiela akbar ta’ strumenti finanzjarji. Il-Politika tal-Kooperazzjomi ta’ l-Iżvilupp u tal-Kooperazzjoni Ekonomika ma’ pajjiżi oħra Din il-politika tkopri, l-aktar, il-pajjiżi, it-territorji u r-reġjuni kollha li mhumiex eliġibbli għall-għajnuna jew taħt l-istrument ta’ Qabel is-Sħubija jew l-istrument tal-Qrubija u s-Sħubija Ewropea. L-għan tal-politika tal-Kooperazzjoni ta’ l-Iżvilupp u tal-Kooperazzjoni Ekonomika tal-Komunità huwa li jappoġġja l-kooperazzjoni ta’ l-iżvilupp, il-kooperazzjoni ekonomika, il-kooperazzjoni finanzjarja, il-kooperazzjoni xjentifika u teknika u kull għamla oħra ta’ kooperazzjoni mal-pajjiżi u r-reġjuni msieħba, biex b’hekk tkun tista’ tgħin lil dawk il-pajjiżi li qed jiżviluppaw ħalli jilħqu l-Għanijiet ta’ l-Iżvilupp tal-Millennju, u b’hekk ikunu jistgħu jnaqqsu l-faqar. Din il-kooperazzjoni qed tkun implimentata fil-qafas tal-prinċipji u l-għanijiet ta’ l-azzjoni barranija ta’ l-UE u skond l-Artikoli 179 u 181a tat-Trattat tal-Komunità Ewropea. L-istrument tal-Kooperazzjoni ta’ l-Iżvilupp u tal-Kooperazzjoni Ekonomika (DCECI) se jkun il-mutur ewlieni biex jappoġġja l-pajjiżi li qed jiżviluppaw fl-isforzi tagħhom biex jilħqu dawn l-għanijiet. L-istrument tal-Kooperazzjoni ta’ l-Iżvilupp u tal-Kooperazzjoni Ekonomika huwa komprensiv u jkopri l-kooperazzjoni kemm ma’ pajjiżi msieħba u reġjuni msieħba, kif ukoll ma’ l-inizjattivi orizzontali u tematiċi kollha għall-ġid tal-pajjiżi msieħba, u li huma xierqa biex jinkisbu l-għanijiet stabbiliti fl-Artikoli 177 sa 181a tat-Trattat tal-Komunità u biex jilħqu wkoll ir-rabtiet internazzjonali tal-Komunità. Dan se jinkludi s-suċċessur għad-disa’ EDF . Din l-inkorporazzjoni fl-estmi se tħaffef l-iżvilupp, u għalhekk se jkun hemm mixja lejn l-aħjar livelli ta’ prattika taż-żewġ sistemi. Dawn it-tliet strumenti ewlenin huma mmexxija minn politika u għandhom, bħala riżultat, implikazzjonijiet u koperturi ġeografiċi speċjali. Dawn huma kkumplementati bi tliet strumenti/programmi li huma mfassla biex iwieġbu għal kriżijiet partikolari. Dawn huma: L-Istrument għall-Istabbiltà Dan huwa strument ġdid imfassal biex iwieġeb tajjeb għall-instabbiltà u l-kriżijiet u għall-isfidi ta’ perjodu twil ma’ l-aspett ta’ l-istabbiltà u s-sigurtà. Dan se jkun kumplementari ma’ l-istrument ta’ Qabel is-Sħubija, ma’ dak tal-Qrubija u s-Sħubija Ewropea u dak tal-Kooperazzjoni ta’ l-Iżvilupp u tal-Kooperazzjoni Ekonomika. Dan se jagħti għajnuna mfassla biex ikunu stabbiliti l-kundizzjonijiet meħtieġa għall-implimentazzjoni tal-politika appoġġjata bl-IPA, l-EPNI u d-DCECI. L-aktar, l-istrument ta’ l-Istabbiltà se jippermetti lill-Komunità biex; - tagħti tweġiba effettiva, immedjata u integrata għal sitwazzjonijiet ta’ kriżijiet u instabbiltà f’pajjiżi terzi, bi strument legali wieħed, sakemm jista’ jkun hemm mill-ġdid kooperazzjoni normali taħt wieħed mill-istrumenti ġenerali għall-kooperazzjoni u l-għajnuna. Din se tinbena fuq il-valur miżjud li diġà ntwera bil-Mekkaniżmu tar-Reazzjoni Rapida u fid-dipożizzjonijiet ta’ emerġenza li diġà ġew ipprovduti f’numru ta’ strumenti finanzjarji ta’ relazzjonijiet barranin li huma eżistenti; - tindirizza l-isfidi globali u dawk reġjonali u inter-territorjali b’dimensjoni ta’ stabbiltà jew sigurtà li tkun ġejja minn pajjiżi terzi, inklużi dawk il-kwistjonijiet bħalma huma s-sigurtà nukleari u n-non-proliferazzjoni kif ukoll il-ġlieda kontra t-traffikar, il-kriminalità organizzata u t-terroriżmu u theddid kbir mhux mistenni għas-saħħa pubblika; - tippermetti lill-Komunità tagħti tweġiba f’waqtha għall-isfidi ta’ politika urġenti tal-ġejjieni li qed tiffaċċja l-Unjoni, billi tiżgura miżuri mhux mistennija taħt it-tliet strumenti mmexxija b’politika, sakemm dawn ikunu jistgħu jiġu integrati fil-qafas ta’ politika ta’ dawk l-istrumenti. L-istrument ta’ l-Istabbiltà jaħdem biss taħt l-ewwel pilastru. Madankollu, it-tfassil tiegħu jqis il-ħtieġa għall-koordinazzjoni effettiva ta’ l-operat bejn l-azzjonijiet tal-Komunità u l-miżuri adottati taħt il-Politika Komuni Barranija u tas-Sigurtà. L-Istrument ta’ l-Għajnuna Umanitarja u l-Għajnuna Makro Finanzjarja Dawn iż-żewġ strumenti se jibqgħu kif inhuma ħlief li l-Għajnuna ta’ l-Ikel ta’ natura umanitarja se tkun inkluża taħt l-Għajnuna Umanitarja minflok li din tiġi ttrattata taħt Regolament separat. Dwar l-Għajnuna Umanitarja, dan qed jitqies bħala diġà ddefinit tajjeb biżżejjed f’termini ta’ skop u oġġettivi u li diġà qed jaħdem tajjeb f’termini ta’ twassil u effiċjenza. Barra minn hekk, minn mindu daħlet fis-seħħ fl-1990 l-Għajnuna Makro Finanzjarja ġiet ippruvata bħala strument effiċjenti għall-istabilizzazzjoni ekonomika u bħala mutur għar-riformi strutturali fil-pajjiżi benefiċjarji, u għalhekk m’hemm l-ebda ħtieġa ta’ bidla. - L-aspetti barranin tal-politika interna Kif diġà ġie osservat fuq, il-viżjoni tal-politika interna barra l-Unjoni tipprovdi valur miżjud importanti għall-azzjoni fuq livell ta’ Unjoni Ewropea. Barra minn hekk, biex tkun proġettata din il-politika b’mod effettiv, ikun importanti li jiġu rrikonċiljati l-ħtieġa għall-koerenza tal-politika u l-viżibbiltà tematika għall-politika interna kkonċernata (l-aktar l-edukazzjoni; l-ambjent; l-immigrazzjoni u l-kenn politiku; id-dwana u t-tassazzjoni; u n- networks ), mal-ħtieġa għall-koerenza ġenerali tar-relazzjonijiet barranin (kif iddefinita fil-Karti ta’ Strateġija ta’ Pajjiż jew Reġjonali jew fid-Dokumenti ta’ Qafas tal-Politika ta’ Qabel is-Sħubija). Waqt li titqies din il-ħtieġa importanti, it-tliet strumenti ġenerali mmexxija b’politika stabbiliti fuq se jkopru l-oqsma kollha ta’ politika , jew bħala kwistjoni tematika speċifika jew fil-kuntest tat-taħlit xieraq ta’ politika stabbilit għal ċertu pajjiż jew reġjun terz bit-tħejjija u l-adozzjoni tal-Karti ta’ Strateġija ta’ Pajjiż/Reġjun u l-Programmi jew tas-Sħubiji Ewropej. Bħala riżultat ta’ dan, m’hemmx ħtieġa sistematika għal strumenti legali jew Regolamenti separati biex jittrattaw l-aspetti barranin tal-politika interna. L-abbozz tar-Regolamenti mehmuża jqis dan il-kriterju. Għalhekk, fl-istrumenti u r-Regolamenti relevanti saret dispożizzjoni xierqa u kompleta biex ikun żgurat li l-aspetti barranin tal-politika interna jkunu koperti kif suppost. Dan jippermetti miżuri biex jappoġġjaw oqsma ta’ politika bħalma huma l-ambjent, l-edukazzjoni, it-trasport u d-dwana u t-tassazzjoni li għandhom ikunu koperti mill-erba’ strumenti l-ġodda. F’ċerti każijiet, l-issuktar ta’ ċertu għan ta’ politika ikun jeħtieġ li l-fondi ma jkunux ipprogrammati ġeografikament, minħabba li dawn iservu għanijiet multilaterali, per eżempju biex l-Unjoni Ewropea tkun tista’ tmexxi ’l quddiem l-miri ambjentali tagħha f’kuntest multilaterali, independentement mill-prijoritajiet ta’ benefiċjarji individwali. Il-Kummissjoni se tidħol fi djalogu mal-Kunsill u l-Parlament Ewropew fuq kif din beħsiebha tiżgura li l-għanijiet ta’ din il-politika u dawn l-istrumenti jkunu konsistenti u koerenti mad-direzzjoni u s-saħħa ġenerali tal-politika ta’ l-Unjoni, waqt li tnaqqas kemm jista’ jkun it-tirkib u l-vojt bejn l-istrumenti tematiċi u ġeografiċi. Kif spjegat fil-Komunikazzjonijiet ta’ qabel, il-politka għandha twassal lill-istrumenti biex jiżguraw li jkun hemm koerenza ġenerali. Barra minn hekk, il-qafas il-ġdid se jippermetti li l-proċeduri finanzjarji jkunu aktar effettivi u effiċjenti billi jiżgura flessibbliltà u tbassir akbar, u għalhekk ikun jista’ jitnaqqas id-dewmien bejn id-deċiżjonijiet u l-implimentazzjonijiet politiċi. Il-Kunsill u l-Parlament huma mistiedna biex jadottaw r-Regolamenti proposti għall-istrument tal-Qrubija u s-Sħubija Ewropea u għall-istrument tal-Kooperazzjoni Ekonomika u ta’ l-Iżvilupp stabbiliti taħt it-taqsimiet 2) u 3) taħt. Il-Kunsill huwa mistieden, wara li jkun ikkonsulta lill-Parlament Ewropew, biex jadotta l-istrumenti ta’ Qabel is-Sħubija u ta’ l-Istabbiltà stabbiliti taħt it-taqsimiet 1) u 4) hawn taħt. [1] Kwalunkwe proposti leġislattivi pendenti mhux se jitkomplew fejn l-adozzjoni tal-proposta tkun meħtieġa biex tippermetti t-twettiq ta’ l-approprijazzjonijiet taħt il-Perspettiva Finanzjarja kurrenti. Fi żmien qasir, il-Kummissjoni se tirtira dawk li l-proposti li l-adozzjoni tagħhom mhix indispensabbli. [2] Dawn l-għanijiet huma spjegati fid-dettal fil-Komunikazzjoni ta’ l-10 ta’ Frar. [3] ħalissa hemm 91 linja ta’ l-estmi fl-oqsma tal-politika tal-familja RELEX. Din ma tinkludix il-linji ta’ l-estmi f’politika oħra li tieħu r-riżorsi mill-Intestatura 4 kurrenti.